Nsan dinna deg lexla. Azekk-nni, şşbeḥ zik, kkren-d, uɣen abrid. Lḥan, Iḥan armi wwḍen ɣer yiwet n tala, yenna yas gma-s: "Ffudeɣ, bɣiɣ ad sweɣ !", tenna-yas: "Ala ! Ta, d tala n wuccanen, win yeswan aman-is, ad yuɣal d uccen !" Rnan qelɛen tikli ddan, ddan armi wwḍen ɣer tala-nniḍen, yenna-yas: "Ffudeɣ, bɣiɣ ad sweɣ !", tenna-yas: "Uhu! Ta, d tala n yizmawen, win iswan aman-is, ad yuɣal d izem !" Rnan qelɛen tikli; lḥan, lḥan armi wwḍen ɣer tala-nniḍen, yenna-yas gma-s i wletma-s: "Ffudeɣ ayendin, bɣiɣ ad sreḍbeɣ taɣect-iw kan, tekkaw !", tenna-yas: "Yurek kan i txeddmeḍ! Ta d tala n yizerzer! Uggadeɣ ad tuɣaled d izerzer, ma teswiḍ aman-is !" Rnan ddan cwiṭ, yenna-yas: "Tuɣ tabelɣet-iw, ad dewwṛeɣ ad ttid-awiɣ...", tenna-yas: "Ad ruḥeɣ nekki ad tt-id-awiɣ; uggadeɣ ad tesweḍ, ad tuɣaleḍ d izerzer !", yenna-yas: "Ur ttaggad, ur ttesseɣ ara". Idewweṛ; mi yewweḍ ɣer tala-nni, yeswa armi i yerwa, dɣa yuɣal d izerzer. Yeḍfer wletma-s, hedna hedna armi tt-iquḍeɛ s tikli; mi t-teẓra yuɣal d izerzer, tettru. Tenna-yas: "Txeḍɛeḍ ; yenna-yas: "D Rebbi i yebɣan akka !" ṭṭfen abrid-nsen, qelɛen tikli armi wwḍen ɣer yiwet n temdint, ufan dinna tala deg-s tazdayt ɣezzif yixf-is. Tuli ɣur-s, teqqim dinna; gma-s izerzer ittruḥu ikess kra yekka wass, tameddit ad dyennejmaɛ, ad yeqqim ɣer lqaɛ n tezdayt.